A.E. (videoludo)

A.E. (foje montrita sen punktigo kiel AE) estas fiksa pafa videoludo disvolvita de Jun Wada kaj Makoto Horai por Apple II kaj 8-bitaj Atari-komputiloj, publikigita de Broderbund en 1982. Adaptitaj versioj sekvis por VIC-20 (1983) kaj MSX (1984). Male al plej multaj pli fruaj pafludoj, kiuj havas solidan koloron aŭ stelfonon kiel fonon, la agado en A.E. okazas antaŭ sciencfikciaj scenoj. Atakaj estaĵoj aperas de variaj lokoj en la bildo, kaj ofte ŝajnas veni el malantaŭaj objektoj. Tio, kune kun perspektiva skaligo dum ili progresas, donas impreson de profundeco kaj de tridimensia grafiko al la videoludo.

La dorso de la ludskatolo klarigas, ke "A.E. estas la japanlingva vorto por "rajo", kiel mantarajo, kies robotaj versioj estas malamikoj en la ludo.

Ludomaniero
La ŝipon la ludanto povas movi maldekstren kaj dekstren laŭ la fundo de la ekrano. La pafbutono lanĉas misilojn supren, kiuj eksplodas kiam la butono estas liberigita.

Disvolvo
Broderbund kunlaboris kun japana disvolva firmao Programmers-3 por pluraj ludoj, kaj A.E. estis la unua el ili. Laŭ la kundirektoro de Broderbund Doug Carlston, la 8-bita Atari-versio de A.E. estis la unua komputila ludo por Atari verkita en Japanio.

Recenzo
Arnie Katz skribis por Arcade Express: "La kirliĝantaj flugvojoj de la atakantoj dum ili rapidas tien kaj reen, ĉirkaŭ la ok ludekranoj, estas la ĉefa trajto, kiu distingas 'A.E.' de kutimaj invad-videoludoj". Li tamen rimarkis, ke la bildoj super kiuj la ludo estas ludata havas malmulte da rilato al la ludomaniero mem. Menciinte kontentigan ekvilibron de malfacileco, Katz finis kun poentaro de 8/10.

La magazino Computer Games donis al la Atari- kaj Apple-versioj gradon "A" en sia 1985 Software Buyers Guide. Skribante por Videogaming and Computer Gaming Illustrated, Susan Levitan konkludis : "A.E. estas tre rekomendinda, tre defia kaj rekompenca ludo. La 3D-grafikoj estas imponaj kaj la serpentuma movado de la A.E. estas hipnotiga''".

 Referencoj 

 Eksteraj ligiloj 
 A.E. ĉe MobyGames
 A.E. ĉe Atari Mania
 A.E. ĉe MSX Games World

Kategorio:Videoludoj aperintaj en 1982
Kategorio:Fiksaj pafaj videoludoj
Kategorio:Videoludoj de Broderbund
Kategorio:Videoludoj kreitaj en Japanio
Kategorio:Videoludoj ludeblaj per Apple II
Kategorio:Videoludoj ludeblaj per 8-bitaj Atari-komputiloj
Kategorio:Videoludoj ludeblaj per VIC-20
Kategorio:Videoludoj ludeblaj per MSX